K. Sárközy, poslankyňa: (2003-01-15):
„Národná rada Slovenskej republiky podľa § 8 ods. 2 zákona Národnej rady Slovenskej republiky č. 387/1996 Z. z. o zamestnanosti v znení neskorších predpisov zvolila dňom 19. januára 2003 za člena Predstavenstva Národného úradu práce zástupcu zamestnancov navrhnutého reprezentatívnou organizáciou zamestnancov Konfederáciou odborových zväzov Slovenskej republiky Juraja Blaháka.“ Môžeme dať o tom hlasovať. Z. Martináková, podpredsedníčka NR SR: Ďakujem, pani spravodajkyňa. Budeme hlasovať o tomto návrhu. (Hlasovanie.) Prítomných je 123 poslancov, za návrh hlasovalo 121 poslancov, proti nehlasoval žiaden poslanec, hlasovania sa zdržal 1 poslanec, nehlasoval 1 poslanec. Konštatujem, že Národná rada zvolila Juraja Blaháka za zástupcu zamestnancov do Predstavenstva Národného úradu práce. Skôr ako uvediem ďalší bod programu, chcem upozorniť všetkých členov poslaneckého grémia, že o 12.00 hodine predseda parlamentu zvolal politické grémium, treba prerokovať nejaké otázky. Prosím o 12.00 hodine, aby všetci členovia politického grémia boli v zasadačke u pána predsedu. návrh Smernice o uskutočňovaní zahraničných pracovných ciest poslancov Národnej rady Slovenskej republiky a zamestnancov Kancelárie Národnej rady Slovenskej republiky . Návrh, ktorý vypracoval zahraničný výbor, vám bol rozdaný ako tlač 109. Súčasťou materiálu je aj návrh uznesenia Národnej rady. Prosím povereného člena zahraničného výboru pána poslanca Imricha Béreša, aby návrh uviedol. Nech sa páči, pán poslanec. I. Béreš, poslanec: Vážená pani predsedajúca, vážené pani poslankyne, vážení páni poslanci, milí hostia, Zahraničný výbor Národnej rady Slovenskej republiky svojím uznesením č. 9 z 9. januára 2003 ma určil predložiť návrh Smernice o uskutočňovaní zahraničných pracovných ciest poslancov Národnej rady a zamestnancov Kancelárie Národnej rady Slovenskej republiky. Táto smernica upravuje postup pri navrhovaní, schvaľovaní, koordinovaní a poskytovaní náhrad, vyúčtovaní a hodnotení zahraničných pracovných ciest, ktoré súvisia s výkonom funkcie poslanca Národnej rady alebo ktoré súvisia s výkonom práce zamestnanca Kancelárie NR SR. Doteraz boli tieto záležitosti upravované smernicami o uskutočňovaní zahraničných pracovných ciest poslancov a zamestnancov Kancelárie Národnej rady, ktorá bola schválená uznesením Národnej rady č. 292 z 13. mája 1999. Dôvodom pre zmenu smernice bolo prijatie zákona č. 283/2002 Z. z. o cestovných náhradách, ktorý nahradil pôvodný zákon č. 119/1992 Zb. o cestovných náhradách. Významným motívom bolo upraviť smernicu v zmysle hospodárneho, efektívneho a účinného vynakladania finančných prostriedkov zo štátneho rozpočtu. Zásadnými zmenami v navrhovanej smernici sú zmena schvaľovacieho procesu pri zahraničných pracovných cestách poslancov a zamestnancov. Na základe výsledkov porady vedenia Národnej rady sa zmenil čl. 6, t. j. návrhy na zahraničné pracovné cesty. K návrhu zahraničnej pracovnej cesty poslancov sa musí vyjadriť o. i. predseda príslušného poslaneckého klubu, vedúci stálej delegácie a vedúci kancelárie. Čl. 7 sa zmenil schvaľovací proces týchto ciest, a to v tom, že sa rozlíšil proces schvaľovania ciest poslancov a zvlášť proces schvaľovania ciest zamestnancov Kancelárie Národnej rady. V doterajšej smernici nebola upravená neprítomnosť povereného podpredsedu Národnej rady a tiež predsedu Národnej rady. Čl. 7 ods. 4 rieši tento prípad, kde v prípade neprítomnosti povereného podpredsedu a tiež aj predsedu Národnej rady schvaľuje zahraničnú pracovnú cestu zastupujúci podpredseda Národnej rady. V tomto – čl. 7 – bol doplnený ďalší odsek 8, kde komisia schvaľuje pri každej predloženej zahraničnej pracovnej ceste spôsob dopravy, v prípade leteckej dopravy posudzuje použitie cenovej triedy a schvaľuje cestu v triede business alebo economy. Nóvum priniesol čl. 11 ods. 1 pod písmenom f), ktorý pojednáva o použití súkromného motorového vozidla na služobné účely. Používanie súkromného vozidla sa použije len výnimočne, len ak Kancelária Národnej rady nemôže zabezpečiť dopravu iným spôsobom. Veľmi citlivým a diskutovaným bodom sú služobné cesty leteckou dopravou. V čl. 11 sa zásadným spôsobom zmenil odsek 2, a to z dôvodu hospodárnosti a efektívnosti vynakladania finančných prostriedkov z rozpočtu na leteckú dopravu. Pri zahraničnej pracovnej ceste majú nárok cestovať a) predseda a podpredsedovia Národnej rady v cenovej triede business, doteraz to bola I. trieda, b) ostatní poslanci a zamestnanci v cenovej triede economy pri letoch v rámci európskeho kontinentu, doteraz to bola trieda business. Samozrejme, ak nebude dostatočný časový priestor na technickú realizáciu zahraničnej pracovnej cesty a bude nedostatok leteniek v triede economy, zabezpečí sa letenka v cenovej triede business. Ak rozdiel medzi cenou economy a business je do 5 000 korún, možno uprednostniť letenku v triede business. Ďalej sa rieši oficiálna delegácia predsedu a podpredsedov, kde členovia týchto delegácií vrátane sprievodu  letia v tej istej cenovej triede. Menujem a citujem to vzhľadom na to, že sú to veľmi citlivé otázky, ktoré boli trikrát citlivo prediskutované. A nebol by som asi rád, keď by sa to opäť vrátilo do výboru. Nový bod je účasť na seminároch v zahraničí. Bol vytvorený nový článok, ktorý sa týka pozývaní poslancov na semináre v zahraničí. Pozvania rozlišujú dvojitý druh, a to súvisiac s našimi integračnými snahami do Európskej únie a NATO. Ďalší bod je stanovenie limitov a výdavkov na ubytovanie. Doposiaľ táto problematika nebola riešená. Je tu dosť dôsledne a dôkladne tento problém navrhnutý a vyriešený. Vážená pani predsedajúca, ďakujem vám za vašu pozornosť, aj vám, milí kolegovia. Prosím, pani predsedajúca, aby ste otvorili rozpravu o návrhu smernice. Prosím pani poslankyne a pánov poslancov, ktorí budú mať prípadné pozmeňujúce návrhy, aby mi tieto odovzdali písomne. Ďakujem. Z. Martináková, podpredsedníčka NR SR: Ďakujem, pán poslanec. Prosím, zaujmite miesto určené pre navrhovateľov. Otváram rozpravu k tomuto bodu programu. Písomne sa do rozpravy neprihlásil žiaden poslanec. Otváram možnosť prihlásiť sa ústne do rozpravy. Uzatváram možnosť prihlásiť sa ústne do rozpravy. Konštatujem, že do rozpravy sa nikto neprihlásil, a preto vyhlasujem rozpravu za skončenú. (Hlasy z pléna.) Pardon, pán poslanec Drgonec sa hlásil, ale zlyhalo technické zariadenie, ako mi tu hovorí. Tak neviem, kde je chyba. Ale v každom prípade dávam slovo pánovi poslancovi Drgoncovi. Chyba bude zrejme v technickom zariadení. Nech sa páči, pán poslanec. J. Drgonec, poslanec: Dámy a páni, pán poslanec Béreš zdôrazňoval otázku citlivého prístupu k navrhnutému materiálu. Napriek tomu avizujem, že zrejme vystúpim necitlivo. Vystúpim necitlivo z toho dôvodu, že smernice sú predložené v intenciách dnes módnej tézy o poslaneckých výhodách, ktoré treba obmedzovať. Ja, samozrejme, nechcem presadzovať názor zavádzania alebo posilňovania poslaneckých výhod, ale napriek tomu si myslím, že nakladanie s právnym postavením poslanca Národnej rady Slovenskej republiky si zaslúži vyššiu citlivosť, než je práve módny trend. (Potlesk.) My hovoríme o úsporách štátneho rozpočtu, o kurióznych úsporách, pretože z balíka štátneho rozpočtu sa peniaze rozdeľujú veľmi roztodivným spôsobom. Napr. nevládne organizácie dostávajú zo štátneho rozpočtu v súčasnosti miliardy, ktoré nie sú odkontrolovateľné v režime zákona č. 303/1995 Z. z. o rozpočtových pravidlách alebo nie sú kontrolovateľné v medziach doslovného výkladu tohto zákona. Nechávame stranou miliardy, hovoríme o úsporách možno 2 mil., možno 10 mil., každopádne o úsporách miliónov. Ak je toto správny postoj, fajn, sústreďme sa na možnosti služobných ciest poslancov. Myslím si, že tento materiál by mal rozlišovať teda jednoznačne medzi služobnými cestami, ktoré sú v štátnom záujme a ako také sú potom zabezpečené aj finančne, a inými cestami, ktoré nie je dôvod financovať. Predložený materiál však vychádza z predstavy, že sú nejaké služobné cesty, na ktoré ide poslanec Národnej rady Slovenskej republiky v mene Slovenskej republiky, ale nezabezpečuje sa mu doprava na letisko. Je to úplne absurdné. V tejto súvislosti predkladám primerane vážnosti tohto textu, tak ako ju ja vnímam, pozmeňujúci návrh, podľa ktorého nie je posledná veta „Kancelárii Národnej rady nevzniknú žiadne náklady spojené s účasťou poslanca na seminári, resp. na inom podujatí, ktoré organizujú zahraniční organizátori,“, ale je formulácia: „Kancelária Národnej rady zabezpečí služobný bicykel, na ktorom poslanec individuálnu dopravu vykoná.“ (Potlesk.) Podľa toho istého čl. 12 ods. 2 „Poslanec sa zúčastní na seminári, iba ak sa nekoná zasadnutie Národnej rady,“ – hovoríme o seminároch NATO, o seminároch Európskej únie – navrhujem doplniť text o odsek 3 v znení: „NATO a Európska únia nesmú organizovať seminár v čase riadneho zasadnutia Národnej rady Slovenskej republiky.“ (Potlesk.) Takýmto spôsobom by sa, samozrejme, celý návrh dal prepracovávať aj ďalej. Podstata môjho vystúpenia je v tom, že sa nazdávam, že tento text by sa napriek výzve na citlivý prístup mal necitlivo vrátiť do výboru na nové spracovanie tak, aby naozaj zodpovedal tomu, čo má byť v záujme a v mene Slovenskej republiky a čo nie. Ďakujem za pozornosť. (Potlesk.) Z. Martináková, podpredsedníčka NR SR: Ďakujem, pán poslanec. S faktickou poznámkou sa hlási pán podpredseda Béla Bugár.